<classify> RAIS wa Chama Cha Walimu Tanzania CWT Leah Ulaya ameiomba serikali kupitia Wizara ya Elimu, Sayansi, Teknolojia na Mafunzo ya Ufundi, kuandaa kozi za muda mfupi, kwa walimu waliohamishwa kutoka shule za sekondari kwenda za msingi.Haja hiyo inatokana na tofauti ya mfumo wa ufundishaji katika shule hizo.Ulaya alitoa ombi hilo mkoani Njombe mwishoni mwa wiki kwenye mafunzo ya siku mbili ya kuwajengea uwezo walimu, maafisa elimu na maafisa utumishi kutambua sheria, wajibu na majukumu yao.Umefika wakati sasa lazima Wizara ya elimu ione umuhimu wa kutoa mafunzo ya muda mfupi kwa walimu wanaohamishiwa shule za msingi ili kuwajenga kisaikolojia ili waendane na mfumo huu mpya wa ufundishaji ambao bado haujazoeleka kwao, alisema.Aidha, alibainisha kuwa amepokea mapendekezo mengi kutoka kwa walimu na wadau mbalimbali wa elimu nchini kuhusu kuwepo kwa mafunzo ya muda mfupi kwa walimu wanaoguswa na uhamisho huo kutokana na kutofautiana kwa mfumo wa ufundishaji katika shule za msingi na sekondari.Katibu wa CWT wilaya ya Wangingombe Zakaria Mponjoli alieleza kuwa mfumo huo mpya umeleta changamoto nyingi kwa walimu hao hali ambayo inazorotesha ufundishaji kutoka kwa walimu wenyewe hadi wanafunzi.Nao baadhi ya walimu akiwemo Jeny Peter, Sarah Mwangamila na Amiri Chatanda walieleza kuwa kutokuwepo kwa kozi za muda mfupi za kuwajengea uwezo walimu walioingia kwenye mfumo huo kumeendelea kushusha morari ya kazi kwa walimu.  <topic>: kitaifa 